SA-man oor hotelrekening in Mosambiek-tronk | Maroela Media
Albert Smith, 'n Suid-Afrikaner, is al die afgelope drie maande in 'n tronk in Mosambiek, aangesien hy nie sy hotelrekening kon betaal nie.
Nelson Kgwete, woordvoerder van die departement van internasionale betrekkinge, het gesê die departement kan Smith nie help nie, aangesien dit 'n persoonlike skuldlas is, berig Beeld. "Die Suid-Afrikaanse Hoë Kommissie in Maputo kan nie inmeng nie, aangesien dit 'n privaat regsaak tussen Smith en sy krediteur is," het Kgwete gesê.
Smith kan slegs vrygelaat word wanneer sy rekening van R5 300 by die Fatima Hotel en Gastehuis in Inhambane, en 'n R600 deportasiefooi betaal is. Hy word nie deur die polisie aangekla nie.
Smith se suster, Elize, het glo gesê sy familie sukkel om uit te vind wat hy verkeerd gedoen het en hoe hulle hom van Mosambiek af kan terugkry. Hulle weet ook nie hoe om die rekening te betaal en of dit in Mosambiek gedoen moet word nie.